વિશ્વના ગ્રેટેસ્ટ સ્પોર્ટ્સમેન અને બૉક્સર એવા મુહમ્મદ અલી હમણાં ૩ જૂનના રોજ પાર્કિન્સન્સ ડિસીઝ સામેની લડાઈ હારી ગયા ત્યારે આખી દુનિયાએ શોક મનાવ્યો. મુહમ્મદ અલી ચાર પત્નીઓ અને નવ સંતાનોનો બહોળો પરિવાર ધરાવતા હતા. બૉક્સિંગની રિંગમાં પોતાના હરીફોને ક્રૂરતાથી ધોઈ નાખતા અલી પોતાનાં સંતાનો સાથે એકદમ કોમળ પિતા હતા. આ વાત તેમનાં સંતાનોએ જ કહી છે. સંતાનો ઘરે આવે ત્યારે તેમને બીવડાવવા માટે અલી દરવાજા પાછળ સંતાઈ જાય અને હાઉકલી કરીને તેમને ડરાવી દે. તેમની દીકરી મરિયમ અલીએ કહ્યું છે કે પાર્કિન્સન્સ ડિઝીસે ભરડો લીધો એ પછી પણ તેમના પિતા જાહેરમાં જ્યારે કોઈ વૃદ્ધ દંપતીને હાથમાં હાથ નાખીને જતાં જુએ તો તેમની આંખમાંથી આંસું સરી પડતાં, કારણ કે એ જોઈને તેમને પોતાનાં માતાપિતાની યાદ આવી જતી. અલી ક્યારેય પોતાની લાગણીઓ છુપાવવામાં માનતાં નહીં. તેમના પર બનેલી ડૉક્યુમેન્ટરી ફિલ્મ ‘આઇ ઍમ અલી’માં તેમની દીકરી મરિયમે કહ્યું છે, ‘હું જ્યારે અગિયાર વર્ષની હતી ત્યારે મારા પિતાએ મને પૂછેલું કે તને શું લાગે છે, મારે બૉક્સિંગ રિંગમાં પાછા ઊતરવું જોઈએ? નિરાળા અંદાજમાં તે વિવિધ મુદ્દે અમારા અભિપ્રાયો જાણવા માગતા. એક વખત તેમણે એવું પણ પૂછેલું કે જરા ગાળો બોલીને બતાવ તો. મારે જાણવું છે કે તું ગાળ બોલે ત્યારે કેવી લાગે છે.